Nuwe knopiespinnekop in SA ontdekDie Phinda-knopiespinnekop. Foto via wtfentomology.org ŉ Nuwe spesie knopiespinnekop wat onlangs in Suid-Afrika ontdek is, is moontlik die grootste van sy soort in die wêreld. Die Wild Tomorrow Fund (WTF) se entomologie-afdeling het onlangs die woudwonende spesie, wat intussen die Phinda-knopiespinnekop gedoop is, in KwaZulu-Natal ontdek. Volgens die WTF is die nuwe spesie verreweg die grootste van sy soort in Afrika en moontlik die wêreld. Die nuwe spesie leef spesifiek in ’n kritiek bedreigde woudsoort wat sandwoud genoem word, wat uniek is aan Suid-Afrika en die suide van Mosambiek. Die WTF het in Februarie 2014 ŉ foonoproep van Naomi Schutte, vrou van Richard Schutte wat die Tembe-olifantpark bestuur, ontvang nadat hulle die egpaar vroeër gevra het om hulle te laat weet indien hulle op interessante ses‑ of agtbeen gediertes afkom. Naomi het op ŉ interessante spinnekop in die holte van ŉ boom in haar tuin afgekom. Die Phinda-knopiespinnekop. Foto via wtfentomology.org Daar is dadelik vermoed dis ŉ nuwe spesie maar dit was moeilik om te bewys aangesien daar net die een spinnekop was. Die spinnekop is vir langer as twee jaar dopgehou en gemonitor voor dit dood is en na ŉ universiteit gestuur is om ondersoek te word. Die Phinda-knopiespinnekop het drie helder pers onvrugbare eiersakkies gelê. Daar kon geen ander voorbeelde gevind word van ŉ spesie wat ook pers eiers lê nie. Voor die ontdekking van die nuwe spesie, was daar 31 erkende spesies in wêreld waarvan agt in Afrika voorkom.